Hof skrap beplande tolprojek vir KaapstadArgieffoto Regter Ashley Binns-Ward het Woensdag in die guns van die stad Kaapstad beslis toe sy die Suid-Afrikaanse Nasionale Padagentskap (Sanral) se projek tersyde gestel het. Die regter het ook die minister van vervoer se besluit in 2008 om dele van die N1 en N2 as tolroetes te verklaar, tersyde gestel. Dit beteken indien Sanral met die tolprojek wil voortgaan, die hele proses van voor af moet begin. Die voorgestelde tolpad op die N1 sou strek van die R300-wisselaar in die weste tot by Sandhills en op die N2 van die R300 tot by Botrivier. Volgens ŉ diagram op Sanral se webwerf, sou 106km van die N1 en 70km van die N2 deur die projek geraak word indien dit sou voortgaan. Patricia de Lille, burgemeester van Kaapstad, het die uitspraak as ŉ oorwinning vir alle Suid-Afrikaners beskryf. Sy het gesê die stad Kaapstad het uit sy pad uit gegaan om al die bewyse aan die hof te verskaf, onder meer dat Kaapse tolgebruikers drie keer meer as motoriste in Gauteng sou moes betaal, teen 74 sent per kilometer. Lees alle vorige berigte oor die saak op Maroela Media.